b'\n_START_ARTICLE_\nSam Francis\n_START_SECTION_\nBiografi\n_START_PARAGRAPH_\nFrancis blev f\xc3\xb8dt i San Mateo, Californien, og studerede botanik, medicin og psykologi ved University of California, Berkeley fra 1941 til 1943. Han gjorde tjeneste i USAs luftv\xc3\xa5ben under 2. Verdenskrig fra 1943-1945, indtil han blev s\xc3\xa5ret ved en flyveulykke. Han var indlagt p\xc3\xa5 hospitalet i flere \xc3\xa5r, og det var i denne periode, at han begyndte at male p\xc3\xa5 foranledning af sin ven David Parks. Da Francis kom ud fra hospitalet, rejste han tilbage til Berkeley, denne gang for at l\xc3\xa6se kunst og kunsthistorie, hvilket han gjorde fra 1948 til 1950._NEWLINE_Francis var i begyndelsen inspireret af de abstrakte ekspressionister som Mark Rothko, Arshile Gorky og Clyfford Still. Han tilbragte 1950\xe2\x80\x99erne i Paris, hvor han havde sin f\xc3\xb8rste udstilling i 1952 i Galerie Nida Dausset. Der fik han forbindelse til tachismen. I disse \xc3\xa5r rejste han til bl.a. Italien, Mexico, Indien, Thailand og Hong Kong. Senere tilbragte han nogen tid i Japan, og nogle mener at kunne se en indflydelse fra Zen-buddhismen._NEWLINE_I 1963 bosatte Francis sig i Santa Monica i Californien. Han blev udn\xc3\xa6vnt til \xc3\xa6resdoktor ved Berkeley Universitetet i 1969.\n_START_SECTION_\nStil\n_START_PARAGRAPH_\nIndtil 1949 var Francis\xe2\x80\x99 v\xc3\xa6rker domineret af celleformede farvepletter, til hvilke han brugte fortyndet oliemaling eller akrylmaling. Under Francis\xe2\x80\x99 periode i Paris var hans v\xc3\xa6rker generelt helt monokrome. Men hans mere modne v\xc3\xa6rker er normalt store oliemalerier med str\xc3\xa5lende farver. Ofte kan man se hvide omr\xc3\xa5der af l\xc3\xa6rredet._NEWLINE_Francis vendte tilbage til Californien I 1960\xe2\x80\x99erne og fortsatte med at male i Los Angeles. Han bliver betragtet som en af eksponenterne for spontanismen i USA._NEWLINE_Francis har ogs\xc3\xa5 arbejdet med andre materialer som ler og keramik. Desuden har han lavet litografier og monotypier._NEWLINE_Francis\xe2\x80\x99 v\xc3\xa6rker kan bl.a. ses i New York, p\xc3\xa5 MoMA og p\xc3\xa5 Guggenheim, ligesom v\xc3\xa6rker ogs\xc3\xa5 kan ses p\xc3\xa5 Tate Gallery i London, Centre Pompidou i Paris og i Kunsthaus i Z\xc3\xbcrich.'